Gól roka (anketa ČST)

Gól roka bola divácka anketa Československej televízie o najkrajší televízny gól roka československej futbalovej ligy v rokoch 1985 až 1993.

História ankety
Anketa Gól roka, známa tiež pod názvom Televízny gól roka vznikla v Redakcii športu Československej televízie v Prahe v roku 1985. Autormi myšlienky boli redaktori Tomáš Jungwirth a Pavel Čapek. V ankete si televízni diváci vyberali na základe nominácií Gól mesiaca, ktorý vzišiel z hlasovania podľa najväčšieho počtu hlasov. Na konci roka si diváci vybrali opäť formou hlasovania z víťazných gólov jednotlivých mesiacov Gól roka. O priazeň divákov sa uchádzali góly z československej futbalovej ligy, nominované boli aj góly reprezentácie Československa a góly československých klubov v európskych pohároch. Výnimočne boli nominované aj góly z nižších súťaží, jeden z nich v podaní Romana Kukletu v Českej národnej lige zvolili diváci za Gól roka 1986. Autori víťazných Gólov mesiaca a roka boli ocenení Krištáľovou kopačkou zo sklární Crystalex v Novom Bore. 

Prvým víťazom Gólu mesiaca sa stal v marci 1985 Peter Fieber z Interu Bratislava, pre ktorého to bol prvý ligový gól v kariére.  „Bolo to v posledný marcový deň. Inter hral na Sparte. V 39. minúte Hudec zahrával nepriamy kop, loptu mi ľahučko priťukol a ľavačkou som ju tvrdo poslal do ľavého horného rohu Stejskalovej brány. V tej chvíli som ešte netušil, akú cenu bude mať tento gól pre kolektív i pre mňa. Z Letnej sme si odvážali bod a ja som sa stal držiteľom prvej krištáľovej kopačky.“ 

Najčastejšie, štyrikrát sa tešil z víťazstva v ankete Gól mesiaca Luboš Kubík, výborný realizátor priamych kopov. Trikrát si prevzali Krištáľovú kopačku Tomáš Skuhravý, Jozef Chovanec a Ľubomír Moravčík. Legendárny sparťanský kapitán Chovanec bol jediným slovenským futbalistom, ktorý vyhral aj anketu Gól roka. Viac sa darilo Slovákom v ankete Gól mesiaca, napríklad v roku 1987 až šesť z ôsmich víťazných Gólov mesiaca strelili slovenskí futbalisti.

Medzi víťazmi ankety Gól roka nájdeme okrem známych mien reprezentantov (Berger, Chovanec, Hašek) aj „sviatočných“ strelcov. Takým bol posledný víťaz z roku 1993 Jaroslav Kamenický, ktorého gól z polovice ihriska bol neskôr vyhlásený v Česku za Gól desaťročia.

V roku 2008 bola anketa v Česku obnovená, v roku 2018 sa stal jej víťazom slovenský reprezentant Miroslav Stoch, hráč Slavie Praha a jeho gól proti Dukle Praha. Pri príležitosti 20. výročia vzniku českej futbalovej ligy bola vyhlásená anketa o najkrajší gól tohto obdobia. V nominácii bol aj slovenský futbalista Štefan Rusnák, v roku 1993 hráč Slavie Praha, jeho gól nožničkami pod brvno obsadil celkové štvrté miesto.

Víťazi ankety

Gól mesiaca (hráči zo Slovenska)
1985: Peter Fieber, Inter Bratislava (marec), Vladimír Sivý, B. Bystrica (október)  
1986: Rudolf Pavlík, DAC (september)
1987: Libor Fašiang, Trnava (marec), Michal Hipp, FC Nitra (apríl), Rudolf Matta, Prešov (jún), Pavol Diňa, B. Bystrica (leto), Igor Klejch, Trnava (september), Marián Takáč, Slavia Praha (október)
1988: Karol Brezík, Inter (marec), Ľubomír Moravčík, Nitra (jún), Jozef Chovanec, Sparta Praha (leto)
1989: Július Bielik, Sparta (apríl), Ján Solár, Trnava (leto), Ivan Čabala, Sparta (september), Ľubomír Moravčík, Nitra (október), Rudolf Pavlík, DAC (december)
1990: Miloš Belák, Nitra (leto)
1991: Ľubomír Moravčík, ČSFR (marec), Jozef Valkučák, B. Bystrica (leto), Viliam Vidumský, Prešov (september), Marián Varga, TJ Vítkovice (október)  
1992: Jozef Chovanec, Sparta (marec), Tibor Jančula, DAC (máj), Peter Dubovský, Slovan Bratislava (leto)
1993: Jozef Chovanec, Sparta (leto), Štefan Rusnák, Slavia Praha (október)

Pozri aj
Gól roka (anketa STV)
Gól sezóny (Fortuna liga)

Referencie

Najvyššia československá futbalová súťaž
Česko-slovenské futbalové ocenenia
Československá televízia